Document ID: 31999R2537

Tarybos reglamentas (EB) Nr. 2537/1999,
1999 m. lapkričio 29 d.
iš dalies keičiantis Reglamentus (EEB) Nr. 2861/93, (EB) Nr. 2199/94, (EB) Nr. 663/96 ir (EB) Nr. 1821/98 dėl galutinio antidempingo muitų nustatymo už tam tikrų magnetinių diskų (3,5″ mikrodiskų), kurių kilmės šalys yra Japonija, Taivanas, Kinijos Liaudies Respublika, Honkongas, Korėjos Respublika, Malaizija, Meksika, Jungtinės Amerikos Valstijos ir Indonezija, importą ir Reglamentą (EB) Nr. 1335/1999, dar kartą nustatantį galutinį antidempingo muitą už tam tikrų magnetinių diskų (3,5″ mikrodiskų), kurių kilmės šalis yra Indonezija ir kuriuos gamina bei parduoda eksportui į Bendriją PT Betadiskindo Binatama, importą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1], ypač į jo 11 straipsnio 3 dalį,
atsižvelgdama į Komisijos pateiktą pasiūlymą, pasikonsultavus su Patariamuoju komitetu,
kadangi:
A. PRAŠYMAS PERSVARSTYTI
(1) Iš Sony Corporation ir Fuji Photo Film Co. Ltd., abi kompanijos yra Japonijoje ir toliau vadinamos atitinkamai "Sony" ir "Fuji Film", buvo gautas prašymas persvarstyti Reglamentą (EEB) Nr. 2861/93 [2], kuriuo Taryba nustatė galutinius antidempingo muitus už tam tikrų magnetinių diskų (3,5″ mikrodiskų), kurių kilmės šalis yra, inter alia, Japonija, importą.
(2) Šiame prašyme, remiantis Reglamento (EB) Nr. 384/96 11 straipsnio 3 dalimi, buvo teigiama, kad pasikeitė aplinkybės, pagal kurias aptariamasis produktas buvo apibrėžtas atliekamame tyrime, ir todėl pradėti persvarstymą yra pateisinama. Anot prašytojų, tradiciniai 3,5″ mikrodiskai su 1,44 megabaitų atminties talpa ir naujos kartos 3,5″ mikrodiskai su 200 megabaitų atminties talpa negali būti laikomi tuo pačiu produktu ir todėl jiems neturi būti taikomos galiojančios antidempingo priemonės.
(3) Kadangi prašyme buvo pakankamai prima facie įrodymų, Komisija nusprendė pradėti tarpinį Reglamento (EEB) Nr. 2861/93 persvarstymą [3]. Kartu Komisija mano, kad tyrimas turėtų apimti ir visas kitas tam pačiam produktui taikomas priemones, ir atitinkamai nusprendė išplėsti persvarstymą ir jį taikyti taip pat priemonėms, taikomoms Honkongo, Korėjos Respublikos, Malaizijos, Meksikos, Jungtinių Amerikos Valstijų ir Indonezijos kilmės importui.
(4) Šis tarpinis persvarstymas apsiribojo išaiškinimu, kokiai produktų apimčiai taikomi šias priemones nustatantys reglamentai.
B. GALIOJANČIOS PRIEMONĖS
(5) Šiuo metu galiojančios priemonės - tai galutiniai ad valorem formos antidempingo muitai, taikomi tam tikriems magnetiniams diskams (3,5″ mikrodiskams) pagal šiuos reglamentus:
- Reglamentą (EEB) Nr. 2861/93 dėl kai kurių importuojamų magnetinių diskų (3,5″ mikrodiskų), kurių kilmės šalys yra Japonija, Taivanas ir Kinijos Liaudies Respublika, apmokestinimo galutiniu antidempingo muitu,
- Reglamentą (EB) Nr. 2199/94 [4] dėl galutinio antidempingo muito nustatymo už kai kurių magnetinių diskų (3,5″ mikrodiskų), kurių kilmės šalys yra Honkongas ir Korėjos Respublika, importą,
- Reglamentą (EB) Nr. 663/96 [5] dėl galutinio antidempingo muito nustatymo už kai kurių magnetinių diskų (3.5″ mikrodiskų), kurių kilmės šalys yra Malaizija, Meksika ir Jungtinės Amerikos Valstijos, importą,
- Reglamentą (EB) Nr. 1821/98 [6] dėl galutinio antidempingo muito nustatymo už kai kurių magnetinių diskų (3.5″ mikrodiskų), kurių kilmės šalis yra Indonezija, importą,
- Reglamentą (EB) Nr. 1335/1999, dar kartą nustatantį galutinį antidempingo muitą už kai kurių magnetinių diskų (3,5″ mikrodiskų), kurių kilmės šalis yra Indonezija ir kuriuos BT Betadiskindo Binatama parduoda eksportui į Bendriją, importą [7] (kuris buvo priimtas, atlikus naujo rinkos dalyvio, susijusio su ta įmone, apžvalgą).
C. PROCEDŪRA
(6) Komisija šalims, kurios, jos žiniomis, buvo suinteresuotos, suteikė progos pranešti savo nuomonę raštu arba prašyti, kad jos būtų išklausytos.
(7) Savo nuomonę raštu pranešė Bendrijos pramonė, atstovaujama Europos diskelių gamintojų komiteto ("Diskam"), gamintojų, kurių bendra 3,5″ mikrodiskų produkcija sudarė didesniąją šių mikrodiskų Bendrijos produkcijos dalį, vardu.
(8) Persvarstymo prašiusios įmonės ("Sony" ir "Fuji Film") prašė būti išklausytos ir ta galimybė joms buvo suteikta. Kitas didelių pajėgumų mikrodiskų eksportuojantis gamintojas Japonijoje, Hitachi Maxell Ltd. (toliau - "Hitachi Maxell"), taip pat pateikė prašymą, kad jo gaminamam produktui nebūtų taikomos priemonės.
(9) Vienas Amerikos eksportuojantis gamintojas, Imation Europe BV (toliau - "Imation"), prieštaravęs tam, kad produktams nebūtų taikomos antidempingo priemonės, prašė būti išklausytas, ir ta galimybė jam buvo suteikta.
(10) Nuomonės buvo gautos iš Honkongo ekonomikos ir prekybos įstaigos (eksportuojančios šalies valdžios institucijos) ir Memtek Europe Ltd., kuri priklauso "Hanny" įmonių grupei, įmonės, kuri įsisteigusi Honkonge ir vykdo gamybą Kinijos Liaudies Respublikoje (toliau - "Hanny").
D. APTARIAMASIS PRODUKTAS IR PANAŠUS PRODUKTAS
(11) Visuose nurodytuose reglamentuose aptariamasis produktas - tai tam tikri magnetiniai diskai (3,5″ mikrodiskai), naudojami įrašyti ir saugoti koduotą skaitmeninę informaciją, klasifikuojami KN kodu ex85232090.
Tyrimo metu, po kurio buvo priimtos Japonijai, Taivanui ir Kinijos Liaudies Respublikai taikomos priemonės, buvo tiriamas klausimas, ar antidempingo priemonės taip pat turėtų būti taikomos didesnės atminties talpos 3,5″ mikrodiskams. Vienas Japonijos gamintojas prašė, kad 3,5″ mikrodiskams, turintiems keturių ir daugiau megabaitų atminties talpą, nebūtų taikomas tyrimo procesas, kaip nurodyta Komisijos reglamento (EEB) Nr. 920/93 [8], nustatančio laikinąsias priemones, 9 konstatuojamojoje dalyje, bet šis prašymas buvo atmestas, remiantis tuo, kad Reglamento (EEB) Nr. 920/93 priėmimo metu:
- nepaisant tariamų keturių megabaitų ir didesnės talpos 3,5″ bei kitų 3,5″ mikrodiskų gamyboje naudojamos technologijos skirtumų, jų pagrindinės fizinės charakteristikos ir galutinis panaudojimas yra tie patys, ir
- visi 3,5″ mikrodiskai dažniausiai vienas kitą gali pakeisti.
Dėl to visi 3,5″ mikrodiskai, neatsižvelgiant į jų atminties talpą, buvo laikomi vienu produktu, kuriems turi būti taikomi galiojantys muitai.
Šios išvados buvo patvirtintos Tarybos reglamentu (EEB) Nr. 2861/93
E. ARGUMENTAI, KURIE BUVO PATEIKTI, KAD PRODUKTAMS NEBŪTŲ TAIKOMOS GALIOJANČIOS PRIEMONĖS
1. "Sony", "Fuji Film" ir "Hitachi Maxell" patekti įrodymai
(12) "Sony" ir "Fuji Film" pateikė įrodymus, kad 200 megabaitų atminties talpos 3,5″ mikrodiskai, žinomi kaip HiFD, buvo sukurti bendroje įmonėje. Abiejų įmonių nuomone, HiFD turėtų būti netaikomos priemonės todėl, kad jų fizinės ypatybės ir galutiniai naudotojai taip ryškiai skiriasi nuo 3,5″ mikrodiskų, kuriems taikomas tyrimas, kad jie negali būti laikomi kartu su kitais 3,5″ vienu produktu.
(13) Panašiai "Hitachi Maxell" pateikė įrodymus, kad 120 megabaitų atminties talpos 3,5″ mikrodiskai, žinomi kaip "Superdisk LS-120", taip yra sukurti. Įmonės nuomone, Superdisk LS-120 taip pat neturėtų būti taikomos priemonės, remiantis tais pačiais motyvais kaip ir HiFD atveju.
Fizinės ypatybės
(14) Šių įmonių nuomone, HiFD ir Superdisk LS-120, nors turi įprastų 3,5″ mikrodiskų formą, pasižymi šiomis ypatybėmis:
i) Takelių tankis ir kodavimo schemos: Jie turi atitinkamai 200 MB ir 120 MB atminties talpą, t. y. 130 ir 83 kartus didesnę talpą už įprastus 3,5″ mikrodiskus. Ši didesnė talpa pasiekiama dėl didesnio takelio tankio ir linijinio įrašų tankio bei efektingesnių duomenų kodavimo schemų.
ii) Sekimo technologija: Jie turi atitinkamai 3450 ir 2490 takelius viename colyje (TPI) palyginti su įprastinių 3,5″ mikrodiskų 135 TPI. Šis didesnis tankis pasiekiamas, naudojant mikrodiskų skaitymui ir rašymui į juos "magnetinio sektoriaus servosekimo" technologiją (HiFD atveju) arba "nepertraukiamo optinio servosekimo" technologiją (Superdisk LS-120 diskų atveju), kai skaitytuvo galvutė magnetiniu arba optiniu būdu automatiškai privedama prie tikslinio takelio. Įprastinių 3,5″ mikrodiskų atveju mechanizmo galvutė nustatoma mechaniškai. Taigi, HiFD ir Superdisk LS-120 mechanizmai naudoja magnetinę galvutę, kuri visiškai skiriasi nuo įprastiniuose 3,5″ mikrodiskuose naudojamos galvutės.
iii) Dalelyčių terpės: Jie turi didesnį magnetinį poveikį ir plonesnį magnetinį sluoksnį nei įprastiniai 3,5″ mikrodiskai.
iv) Suderinamumas: Jų negali skaityti įprastinių 3,5″ mikrodiskų mechanizmas. Juose yra identifikavimo ir atpažinimo skylutės, kurių nėra įprastiniuose mikrodiskuose, ir visu pajėgumu juos galima naudoti tik įdėtus į atitinkamai HiFD arba Superdisk LS-120 pavaros mechanizmą. Tačiau ir HiFD, ir Superdisk LS-120 mechanizmai yra vienpusiškai suderinami su įprastiniais 3,5″ mikrodiskais ta prasme, kad jie gali skaityti įprastinius mikrodiskus ir į juos rašyti. Tačiau tokie įprastiniai 3,5″ mikrodiskai, įrašyti HiFD arba Superdisk LS-120 mechanizmu, nepasiekia atitinkamai HiFD ar Superdisk LS-120 atminties talpos.
v) Duomenų perdavimas: Pavara juos galima sukti atitinkamai 3600 rpm ar 720 rpm greičiu, tuo tarpu įprastinis 3,5″ mikrodiskas sukamas 300 rpm greičiu. Dėl to duomenis galima perduoti atitinkamai 3600 ar 680 kilobaitų per sekundę greičiu palyginti su 60 kilobaitų per sekundę 3,5″ mikrodiskų atveju.
Galutinis naudojimas
(15) Suinteresuotos įmonės teigė, kad galutinis HiFD ir Superdisk LS-120 panaudojimas iš esmės skiriasi nuo įprastinių 3,5″ mikrodiskų panaudojimo. Paprastai jie naudojami didesniems failams saugoti, pavyzdžiui, failams, sukurtiems garso, vaizdo, grafikos ir multimedijos programų, kurie reikalauja didesnės talpos ir greitesnio perdavimo greičių, kuriuos užtikrina didesnės atminties talpos 3,5″ mikrodiskai. Tokiam panaudojimui netinka įprastiniai 3,5″ mikrodiskai; jie paprastai naudojami mažesniems darbiniams failams ir todėl jie negali pakeisti HiFD ar Superdisk LS-120.
Kainos
(16) Pateikusių prašymą įmonių teigimu, HiFD bei Superdisk LS-120 ir įprastinių 3,5″ mikrodiskų fizinių ypatybių skirtumai atsispindi jų atitinkamose gamybos sąnaudose ir mažmeninėse kainose. 3,5″ mikrodiskų ir HiFD bei Superdisk LS-120 skirtumus dar labiau padidina jų kainų skirtumas. Tas skirtumas yra toks, kad konkurencija tarp 3,5″ mikrodiskų ir HiFD ar Superdisk LS-120 praktiškai neegzistuoja.
2. Kitos pateiktos nuomonės
(17) Kitos nuomonės buvo gautos iš Honkongo ekonomikos ir prekybos įstaigos ir iš "Hanny", kuri gamina 3,5″ mikrodiskus, bet negamina didesnės talpos 3,5″ mikrodiskų. Abi įmonės teigė, kad didesnės talpos 3,5″ mikrodiskai nėra panašus į įprastinius 3,5″ mikrodiskus produktas, ir todėl jiems priemonės neturėtų būti taikomos.
F. ARGUMENTAI, PATEIKTI, KAD PRODUKTAMS BŪTŲ TAIKOMOS GALIOJANČIOS PRIEMONĖS - "IMATION" NUOMONĖ
(18) Nuomonę pateikė "Imation", kuri yra Amerikoje įsteigtos įmonės, Jungtinėse Amerikos Valstijose gaminančios Superdiskus LS-120 Bendrijos rinkai, dukterinė įmonė. "Imation" bendradarbiavo ankstesniame tyrime, po kurio importui iš Jungtinių Amerikos Valstijų buvo pradėti taikyti antidempingo muitai; šiai įmonei taikomas konkrečioms įmonėms nustatytas nulinis antidempingo muito tarifas.
1. Fizinės ypatybės
(19) "Imation" nuomone, atminties talpos, dizaino ir skaitymo bei rašymo technologija nekliudo produktus priskirti tai pačiai aptariamų produktų kategorijai, jei nėra reikšmingų pagrindinių ypatybių ir technologijos skirtumų. Teigiama, kad HiFD ir Superdisk LS-120 turi tas pačias pagrindines fizines, technines ir chemines ypatybes kaip ir įprastiniai 3,5″ mikrodiskai.
(20) Šioje nuomonėje plačiai remiamasi DRAM nuostatais (1990 m. sausio 23 d. Komisijos reglamentu (EEB) Nr. 165/90, nustatančiu laikiną antidempingo muitą Japonijos kilmės DRAM importui [9], ir 1990 m. liepos 23 d. Tarybos reglamentu (EEB) Nr. 2112/90, nustatančiu galutinį antidempingo muitą Japonijos kilmės DRAM importui [10]. Tuo atveju Bendrija buvo tos nuomonės, kad DRAM įvairaus tankio ir procesų panašumai nusveria jų atminties talpos, dizaino ir proceso technologijos skirtumus.
(21) "Imation" teigė, kad trys pagrindinės atminties didinimo technologijos (dalelyčių terpė, takelių tankiai ir kodavimo schemos) 3,5″ mikrodiskuose išliko tos pačios per pastaruosius 25 metus.
Apie dalelyčių terpę buvo teigiama, kad tie daugkartiniai ir nuolatiniai patobulinimai, kuriais yra didinama mikrodiskų atmintis ir greitis, visi remiasi nuolatiniu dviejų pagrindinių elementų - magnetinių dalelyčių dydžio ir formos magnetiniame sluoksnyje bei magnetinio sluoksnio storio tobulinimu.
Takelių tankis yra pagerintas naudojant servosekos technologijas.
Duomenų kodavimo metodai yra pagerinti naudojant geresnes kodavimo schemas.
Buvo teigiama, kad didelės talpos mikrodiskų vystymas yra senas reiškinys nuo pat pastangų sukurti tokius 3,5″ mikrodiskus pradžios. Pagrindinė naudojama technologija, būtent duomenų saugojimas magnetinėje terpėje, išliko ta pati ir įprastuose 3,5″ mikrodiskuose, ir didelės talpos mikrodiskuose. Įprastinių 3,5″ mikrodiskų ir didelės talpos mikrodiskų dydis, matmenys, dizainas, architektūra ir funkcija yra identiški. Taip pat buvo teigiama, kad HiFD naudojama servosekos technologija yra naudojama pramonėje jau keletą metų.
Taip pat buvo teigiama, kad konstrukcijos ir išvaizdos skirtumai yra nesvarbūs; ir kad skirtingos atpažinimo skylutės didesnės talpos 3,5″ mikrodiskuose yra grynai jų konstrukcijos funkcinis aspektas. Tai, kad HiFD ir Superdisk LS-120 yra vienpusiškai suderinami su įprastiniais 3,5″ mikrodiskais ir gali iš jų skaityti ir į juos rašyti, laikoma stipriu įrodymu, kad produktai, nepaisant patobulintos technologijos, iš esmės nesiskiria pagrindine technologija ir naudojimu.
2. Galutinis naudojimas
(22) Dėl galutinio naudojimo "Imation" teigė, kad dažniausiai didelės talpos 3,5″ mikrodiskai yra naudojami duomenims saugoti nešiojamoje laikmenoje, taip pat kaip ir įprastiniai 3,5″ mikrodiskai. "Imation" nesutiko su nuomone, kad galutinis naudojimas skiriasi. Buvo atmestas ir "Sony" bei "Fuji Film" teigimas, kad HiFD ir įprastinių 3,5″ mikrodiskų fizinių ypatybių skirtumas atsispindi jų atitinkamoje gamybos ir mažmeninėje kainoje. "Imation" nuomone mažmeninė HiFD ir 3,5″ mikrodiskų vieno megabaito kaina atitinka santykiu beveik vienas su vienu.
G. BENDRIJOS PRAMONĖS POZICIJA
(23) Bendrijos pramonė, atstovaujama "Diskam", negamina nei HiFD, nei Superdisk LS-120 ir nurodė, jog ji neprieštarauja tam, kad šiems produktams nebūtų taikomi galutiniai antidempingo reglamentai, minėti 5 konstatuojamojoje dalyje, jei Bendrijos muitinės juos gali atskirti nuo įprastinių 3,5″ mikrodiskų, ir jei toks netaikymas neleis išvengti galiojančių muitų.
H. TYRIMO REZULTATAI
1. Produktų nepanašumas
Fizinės ypatybės
(24) Kaip pirmiau paaiškinta, HiFD ir Superdisk LS-120 atminties talpa ir takelių tankis yra daug didesnis už įprastinių 3,5″ mikrodiskų atminties talpą ir takelių tankį. Magnetiniai sluoksniai yra plonesni ir jų poveikis didesnis nei įprastiniuose 3,5″ mikrodiskuose. Naujos kodavimo schemos ir technologiniai patobulinimai HiFD ir Superdisk LS-120 pavaros mechanizmuose leidžia padidinti duomenų perdavimo greitį nuo 11 iki 60 kartų palyginti su įprastiniais 3,5″ mikrodiskais.
(25) Be to, pavaros mechanizmai, reikalingi didesnės talpos 3,5″ mikrodiskų skaitymui ir rašymui į juos, yra visiškai skirtingi nuo įprastinių 3,5″ mikrodiskų mechanizmų. Įprastinių 3,5″ mikrodiskų pavaros mechanizmai yra nesuderinami su naujaisiais didesnės talpos mikrodiskais. Tiesa, didesnės talpos mechanizmai buvo sukurti taip, kad jie vienpusiškai būtų suderinami su įprastiniais 3,5″ mikrodiskais. Tačiau šis vienpusiškai suderinamumas remiasi tik pavaros technologija, o ne pačių mikrodiskų fizinėmis ypatybėmis. Šis vienpusiškas suderinamumas pasiekiamas tuo, kad yra dvi galvutės, viena skirta skaityti atitinkamo tipo didesnės talpos mikrodiskus ir į juos rašyti, o kita - skaityti įprastinius 3,5″ mikrodiskus ir į juos rašyti. Todėl "Imation" teiginys, kad vienpusiškas didesnės talpos mikrodiskų pavaros suderinamumas yra dar vienas įrodymas, kad abiejų tipų mikrodiskai yra vienas produktas, yra atmetamas; pats didesnės talpos mikrodiskų pavaros galvutės komponentas nėra vienpusiškai suderinimas.
(26) Galiausiai, tyrimas parodė, kad šiuo metu nėra tokių 3,5″ mikrodiskų, kurie būtų tarpinis variantas tarp įprastinių 3,5″ mikrodiskų ir HiFD bei Superdisk LS-120.
Galutinis naudojimas
(27) Pripažįstama, kad pačiu pagrindiniu lygiu visi 3,5″ mikrodiskų tipai yra naudojami elektroninių duomenų įrašymui, nors HiFD ir Superdisk LS-120 gali būti naudojami daug didesnių už įprastinių 3,5″ mikrodiskų talpą elektroninių failų saugojimui. Todėl manoma, kad įprastinių 3,5″ mikrodiskų ir HiFD bei Superdisk LS-120 vien tik galutinio naudojimo klausimo pagrindu negalima daryti išvados, kad įprastiniai 3,5″ mikrodiskai ir HiFD bei Superdiskai LS-120 yra vienas produktas.
2. Išvada
(28) Tyrimas parodė, kad tarp įprastinių 3,5″ mikrodiskų ir didelės talpos mikrodiskų jų fizinių ir techninių ypatybių atžvilgiu yra aiški skiriamoji linija. Produktas, dėl kurio prašoma persvarstymo, yra technologijos šuolis nuo tų mikrodiskų, dėl kurių buvo atliktas pirmesnis tyrimas. Didesnės talpos mikrodiskų fizinės ypatybės, taip pat jiems naudoti reikalinga technologija atskiria juos kaip atskirą produktą nuo įprastinių 3,5″ mikrodiskų. Tai, kad naujieji didesnės talpos 3,5″ mikrodiskai atrodo panašūs savo išvaizda į įprastinius 3,5″ mikrodiskus, nelaikoma pakankama priežastimi didesnės talpos mikrodiskams taikyti reglamentus, kuriuos prašoma persvarstyti.
(29) Atsižvelgdama į tai, kas pasakyta, Taryba mano, kad yra pateisinama HiFD ir Superdiskams LS-120 netaikyti priemonių, nustatytų reglamentuose, kuriuos prašoma persvarstyti.
(30) Todėl Taryba daro išvadą, kad visiems 3,5″ mikrodiskams, kurie turi 120 MB ar didesnę talpą ir kuriuose naudojama arba HiFD magnetinio sektoriaus servosekos technologija, arba Superdisk LS-120 nepertraukiama optinė servosekos technologija, neturėtų būti taikomos antidempingo priemonės, nustatytos minėtuose reglamentuose, nuo tos dienos, kai yra paskelbta apie šio persvarstymo pradžią, t. y. nuo 1998 m. gruodžio 17 d. Suinteresuotoms šalims, įskaitant Bendrijos pramonę, buvo pranešta apie šiuos tyrimo rezultatus. Po to, kai "Imation" buvo pranešta apie pirmiau nurodytus faktus ir išvadas, jos atstovai raštu pateikė papildomą nuomonę apie tai, kad HiFD ir Superdisk LS-120 nebūtų taikomos priemonės, nustatytos persvarstyti siūlomuose reglamentuose. Tačiau nebuvo pateikta jokios informacijos ar argumentų, kurie, juos išnagrinėjus, privertų Tarybą pakeisti savo išvadas.
(31) 3,5″ mikrodiskų, kuriems nutarta netaikyti aptariamų antidempingo priemonių, importuotojai gali pateikti prašymus atitinkamai muitinei, kad jiems būtų sugrąžinti antidempingo muitai, sumokėti nuo 1998 m. gruodžio 17 d. iki šio reglamento įsigaliojimo dienos,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2861/93 1 straipsnio 1 dalis pakeičiama taip:
"1. Šiuo reglamentu nustatomas galutinis antidempingo muitas Japonijos, Taivano ir Kinijos Liaudies Respublikos kilmės 3,5″ mikrodiskų, naudojamų koduotai skaitmeninei kompiuterinei informacijai įrašyti ir saugoti ir klasifikuojamiems KN kodu ex85232090 (Taric kodas 85232090*40), importui, išskyrus 3,5″ mikrodiskus, paremtus nepertraukiama optine servosekos technologija arba magnetinio sektoriaus servosekos technologija, turinčius 120 MB ar didesnę atminties talpą."
2 straipsnis
Reglamento (EB) Nr. 2199/94 1 straipsnio 1 dalis pakeičiama taip:
"1. Šiuo reglamentu nustatomas galutinis antidempingo muitas Honkongo ir Korėjos Respublikos kilmės 3,5″ mikrodiskų, naudojamų koduotai skaitmeninei kompiuterinei informacijai įrašyti ir saugoti ir klasifikuojamiems KN kodu ex85232090 (Taric kodas 85232090*40), importui, išskyrus 3,5″ mikrodiskus, paremtus nepertraukiama optine servosekos technologija arba magnetinio sektoriaus servosekos technologija, turinčius 120 MB ar didesnę atminties talpą."
3 straipsnis
Reglamento (EB) Nr. 663/96 1 straipsnio 1 dalis pakeičiama taip:
"1. Šiuo reglamentu nustatomas galutinis antidempingo muitas Malaizijos, Meksikos ir Jungtinių Amerikos Valstijų kilmės 3,5″ mikrodiskų, naudojamų koduotai skaitmeninei kompiuterinei informacijai įrašyti ir saugoti ir klasifikuojamiems KN kodu ex85232090 (Taric kodas 85232090*40), importui, išskyrus 3,5″ mikrodiskus, paremtus nepertraukiama optine servosekos technologija arba magnetinio sektoriaus servosekos technologija, turinčius 120 MB ar didesnę atminties talpą."
4 straipsnis
Reglamento (EB) Nr. 1821/98 1 straipsnio 1 dalis pakeičiama taip:
"1. Šiuo reglamentu nustatomas galutinis antidempingo muitas Indonezijos kilmės 3,5″ mikrodiskų, naudojamų koduotai skaitmeninei kompiuterinei informacijai įrašyti ir saugoti ir klasifikuojamiems KN kodu ex85232090 (Taric kodas 85232090*40), importui, išskyrus 3,5″ mikrodiskus, paremtus nepertraukiama optine servosekos technologija arba magnetinio sektoriaus servosekos technologija, turinčius 120 MB ar didesnę atminties talpą."
5 straipsnis
Reglamento (EB) Nr. 1335/1999 1 straipsnio 1 dalis pakeičiama taip:
"1. Šiuo reglamentu nustatomas galutinis antidempingo muitas Indonezijos kilmės, PT Betadiskindo Binatama gaminamų ir parduodamų eksportui į Bendriją 3,5″ mikrodiskų, naudojamų koduotai skaitmeninei kompiuterinei informacijai įrašyti ir saugoti ir klasifikuojamiems KN kodu ex85232090 (Taric kodas 85232090*40), importui, išskyrus 3,5″ mikrodiskus, paremtus nepertraukiama optine servosekos technologija arba magnetinio sektoriaus servosekos technologija, turinčius 120 MB ar didesnę atminties talpą."
6 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1998 m. gruodžio 17 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. lapkričio 29 d.

Labels: 12
3
4
18